Tidligere i år ble filmen, som på engelsk bærer tittelen «In a Better World», også belønnet med en Golden Globe-pris. Den danske filmen er hittil vist i over 50 land og forteller historien om en lege som pendler mellom et ekteskap som er i ferd med å rakne hjemme i Danmark, og arbeid i en kaotisk flyktningleir i Afrika. Nominert tidligere Bier hadde sitt store gjennombrudd med filmen «Den eneste ene» i 1999 og laget tre år senere dogmefilmen «Elsker dig til døde» og i 2004 «Brødre». I 2006 ble hun nominert til Oscar for filmen «Efter bryllupet», før hun fant veien til Hollywood der hun i 2007 laget filmen «Things We Lost in the Fire» med Halle Berry i hovedrollen. – Jeg lager ikke filmer for å bli nominert til Oscar, men fordi jeg liker å fortelle historier, sa den 50 år gamle filmskaperen da hun tok imot prisen. To danske filmer er tidligere belønnet med Oscar. I 1988 gikk den gjeve prisen til Gabriel Axels «Babettes gæstebud» og året etter fikk Bille August prisen for «Pelle Erobreren». «The King’s Speech» «The King’s Speech» ble kåret til beste film, briten Colin Firth fikk Oscar for beste mannlige hovedrolle i samme film og landsmannen Tom Hooper ble kåret til beste instruktør for sitt bidrag i arbeidet med den britiske dramafilmen. Amerikanske Natalie Portman fikk Oscar for beste kvinnelige hovedrolle i den kritikerroste ballettfilmen «Black Swan», en innsats hun tidligere er belønnet med Golden Globe og en britisk BAFTA-pris for. Priser til boksefilm Amerikanske Melissa Leo fikk prisen for beste kvinnelige birolle i «The Fighter», der hun spiller den livlige moren til to boksere. Leo, som også var nominert til Oscar for to år siden, mottok prisen fra den 94 år gamle Hollywood-legenden Kirk Douglas. Walisiske Christian Bale ble belønnet med Oscar for beste mannlige birolle for sin innsats som narkoman-eks-bokser i «The Fighter».